**Arrival** on vuonna 2016 ensi-iltansa saanut yhdysvaltalainen tieteiselokuva, jonka on ohjannut Denis Villeneuve. Elokuva perustuu Ted Chiangin novelliin "Story of Your Life" vuodelta 1998, ja sen on sovittanut käsikirjoitukseksi Eric Heisserer. Elokuvan pääosissa ovat Amy Adams, Jeremy Renner, Forest Whitaker, Michael Stuhlbarg ja Tzi Ma. 

*Arrival* on Villeneuven yhdeksäs pitkä elokuva ja ohjaajan ensimmäinen tieteiselokuva. Se kuvattiin Montrealissa, Kanadassa kesällä 2015.

Elokuva sai ensi-iltansa Venetsian elokuvajuhlilla 1. syyskuuta 2016. Elokuva avasi teattereissa Yhdysvalloissa 11. marraskuuta ja Suomessa 2. joulukuuta 2016.

*Arrival* palkittiin parhaiden äänitehosteiden Oscarilla oltuaan ehdolla seitsemässä muussa kategoriassa muun muassa parhaasta elokuvasta, ohjauksesta ja sovitetusta käsikirjoituksesta vuoden 2017 gaalassa.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Elokuva alkaa kohtauksella, jossa esitellään kielitieteilijä Louise Banks ja hänen tyttärensä, joka kuolee nuorena harvinaiseen syöpään.

Kaksitoista avaruusalusta laskeutuu ympäri maapalloa. Yhdysvaltain armeijan eversti Weber pyytää Louisea liittymään erikoisryhmään, jonka tehtävänä on määrittää miksi avaruusoliot ovat tulleet. Yhdessä teoreettisen fyysikon Ian Donnellyn kanssa, Louise tapaa kaksi seitsenraajaista pääjalkaisten tapaista avaruusoliota, joita he kutsuvat "heptapodeiksi" ja joille Ian antaa lempinimet Abbott ja Costello. Louise saa selville, että avaruusoliot käyttävät kirjoitettua kieltä joka koostuu monimutkaisista ympyränmuotoisista symboleista. He alkavat kääntää symboleja englanniksi. Kun Louise alkaa ymmärtää kieltä paremmin, hän alkaa nähdä mielikuvia itsestään tyttärensä kanssa.

Kun Louise kysyy mitä avaruusoliot haluavat, he vastaavat: "tarjota aseen". Samankaltaisia käännöksiä ("käyttää asetta") saadaan muilla paikoilla, jonka seurauksena muut valtiot sulkevat viestintäyhteydet ja osa mobilisoi armeijansa uskoen viestin olevan uhka. Louise uskoo kuitenkin, että "aseella" voi olla toinenkin käännös kuten "työkalu".

Ryhmä tottelemattomia sotilaita asettaa avaruusalukseen räjähteitä. Tästä tietämättöminä Louise ja Ian palaavat alukseen, jossa avaruusoliot esittävät samaan aikaan satoja pieniä symboleja. Costello lähtee ennen kuin räjähteet laukeavat, mutta Abbott jää ja työntää Louisen ja Ianin pois aluksesta. He heräävät leiristä aivotärähdyksen kera samalla kun avaruusalus nousee korkeammalle maan pinnalta. Ian selvittää, että symbolien kuvio liittyy ajan käsitteeseen, ja että se on yksi kahdestatoista osasta koko "lahjaa". Niin ollen valtioiden tulee työskennellä yhdessä saadakseen kaikki tiedot.

Samaan aikaan Kiina valmistautuu hyökkäämään heidän avaruusalustaan vastaan. Louise kiirehtii takaisin Montanan avaruusalukseen, joka lähettää hänelle sukkulan joka vie hänet sisään. Hän tapaa Costellon, joka kertoo Abbottin olevan kuolemaisillaan. Louise kysyy häneltä näyistään ja Costello selittää, että Louise näkee tulevaisuuteen: tämä paljastaa että hänen näkynsä eivät olekaan takaumia vaan etuumia. Costello viestii, että he ovat tulleet "auttamaan ihmiskuntaa" jakamalla heidän oman kielensä, joka muuttaa käsityksen ajasta, ja joka on se "ase" tai "työkalu" jota he tarjoavat. Avaruusoliot myös ennustavat, että 3 000 vuoden kuluttua he tarvitsevat ihmiskunnan apua.

Louise palaa leiriin samalla kun sitä evakuoidaan, ja saa uuden näyn jossa hän on puolitoista vuotta myöhemmin Yhdistyneiden kansakuntien juhlatilaisuudessa, jossa muistellaan avaruusolioiden vierailua. Hän näkee itsensä keskustelemassa kiinalaisen kenraali Shangin kanssa, joka kiittää häntä siitä että hän sai tämän keskeyttämään hyökkäyksen. Shang selittää, että Louise oli soittanut hänen yksityiseen matkapuhelinnumeroonsa, jonka hän sitten näyttää Louiselle. Shang kertoo tuntevansa tämän olevan tärkeää, muttei ymmärrä miksi. Nykyhetkessä Louise varastaa satelliittipuhelimen ja soittaa Shangille, mutta tajuaa ettei tiedä mitä sanoa. Hänen tulevaisuuden näkynsä jatkuu ja Shang kertoo Louisen saaneen hänen vakuuttuneeksi toistamalla hänen vaimonsa viimeiset sanat, jotka hän kertoo Louiselle. Kun kiinalaisten hyökkäys on peruttu, muut valtiot jatkavat yhteyksiä keskenään ja kaksitoista avaruusalusta jättävät Maan.

Pakatessa lähtöä varten Ian kertoo rakastavansa Louisea. Elokuva päättyy kun he keskustelevat elämänvalinnoista ja että pitäisikö jotain muuttaa, jos he tietäisivät tulevaisuuden. Louise näkee näyn Ianista heidän tyttärensä isänä. Hänen näkynsä jatkuu Ianin kysyessä tulevaisuudessa, haluaisiko Louise tehdä lapsen. Louise näkee itsensä vastaamassa myöntävästi, haluten viettää lyhyen aikaa tulevan tyttärensä kanssa sen sijaan, että estäisi tämän olemassaolon kokonaan.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  Amy Adams  | … |  Tri Louise Banks
  |
|  Jeremy Renner  | … |  Ian Donnelly
  |
|  Forest Whitaker  | … |  Eversti G. T. Weber
  |
|  Michael Stuhlbarg  | … |  Agentti Halpern
  |
|  Tzi Ma  | … |  Kenraali Shang
  |
|  Mark O’Brien  | … |  Kapteeni Marks
  |

Vastaanotto
-----------

Elokuva sai erinomaisen vastaanoton Venetsian elokuvajuhlilla. Arvosteluja keräävän Rotten Tomatoes -sivuston mukaan 93 prosenttia kriitikoista on antanut elokuvalle positiivisen arvosanan keskiarvolla 8,4/10. Keräys perustuu 264 arviointiin. Metacriticissä elokuvalla on 81 pistettä 100:sta, perustuen 52 arvosteluun.

### Palkinnot ja ehdokkuudet

| Palkinnot ja ehdokkuudet |
| --- |
| Palkinto | Päiväys | Kategoria | Kenelle | Tulos | Lähde |
| American Film Institute | 8. joulukuuta 2016 | Vuoden 10 parasta elokuvaa | *Arrival* | Voitto |  |
| Camerimage | 19. marraskuuta 2016 | Silver Frog -palkinto parhaasta kuvauksesta | Bradford Young | Voitto |  |
| Chicago Film Critics Association | 15. joulukuuta 2016 | Naispääosa | Amy Adams | Ehdokkuus |  |
| Sovitettu käsikirjoitus | Eric Heisserer | Ehdokkuus |
| Musiikki | Jóhann Jóhannsson | Ehdokkuus |
| Critics’ Choice Awards | 11. joulukuuta 2016 | Elokuva | *Arrival* | Ehdokkuus |  |
| Ohjaus | Denis Villeneuve | Ehdokkuus |
| Naispääosa | Amy Adams | Ehdokkuus |
| Sovitettu käsikirjoitus | Eric Heisserer | Voitto |
| Kuvaus | Bradford Young | Ehdokkuus |
| Lavastus | Paul Hotte, André Valade & Patrice Vermette | Ehdokkuus |
| Leikkaus | Joe Walker | Ehdokkuus |
| Erikoisefektit | *Arrival* | Ehdokkuus |
| Scifi/kauhuelokuva | *Arrival* | Voitto |
| Musiikki | Jóhann Jóhannsson | Ehdokkuus |
| Golden Globe | 8. tammikuuta 2017 | Naispääosa draamaelokuvassa | Amy Adams | Ehdokkuus |  |
| Musiikki | Jóhann Jóhannsson | Ehdokkuus |
| National Board of Review | 4. tammikuuta 2017 | 10 parasta elokuvaa | *Arrival* | Voitto |  |
| Naispääosa | Amy Adams | Voitto |
| Oscar | 26. helmikuuta 2017 | Elokuva | Shawn Levy, Dan Levine, Aaron Ryder & David Linde | Ehdokkuus |  |
| Ohjaus | Denis Villeneuve | Ehdokkuus |
| Sovitettu käsikirjoitus | Eric Heisserer | Ehdokkuus |
| Äänitehosteet | Sylvain Bellemare | Voitto |
| Äänitys | Bernard Gapiéry Strobl & Claude La Haye | Ehdokkuus |
| Lavastus | Patrice Vermette & Paul Hotte | Ehdokkuus |
| Kuvaus | Bradford Young | Ehdokkuus |
| Leikkaus | Joe Walker | Ehdokkuus |
| Screen Actors Guild | 29. tammikuuta 2017 | Naispääosa | Amy Adams | Ehdokkuus |  |
| Venetsian elokuvajuhlat | 10. syyskuuta 2016 | Future Film Festival Digital Award | Denis Villeneuve | Voitto |  |
| Kultainen leijona | Denis Villeneuve | Ehdokkuus |
|

Lähteet
-------

1. ↑  Arrival (2016) *Box Office Mojo*. Viitattu 15.2.2017. (englanniksi)
2. ↑  Jeremy Renner Joins Amy Adams in Sci-Fi 'Story of Your Life' *The Hollywood Reporter*.  6.3.2015. Viitattu 28.8.2016. (englanniksi)
3. ↑  Vivarelli, Nick: Tom Ford’s ‘Nocturnal Animals,’ Villeneuve’s ‘Arrival,’ new Kusturica Headed for Venice *Variety*.  21.6.2016. Viitattu 28.8.2016. (englanniksi)
4. ↑  Arrival (2016) Rotten Tomatoes. Viitattu 3.12.2016. (englanniksi)
5. ↑  Arrival Reviews Metacritic. Viitattu 3.12.2016. (englanniksi)
6. ↑  Hipes, Patrick: AFI Awards: Best Of 2016 Film List Includes ‘Silence’, ‘Hacksaw Ridge’ & More  8.12.22016. Deadline.com. Viitattu 13.12.2016. (englanniksi)
7. ↑  Camerimage 2016 Main Competition Line-up! *Camerimage*.  24.10.2016.  Arkistoitu 29.10.2016. Viitattu 13.12.2016. (englanniksi)
8. ↑  The 2016 Chicago Film Critics Association Award Nominees  11.12.2016. Chicago Film Critics Association.  Arkistoitu 20.12.2016. Viitattu 13.12.2016. (englanniksi)
9. ↑  La La Land Leads with 12 Nominations for the 22nd Annual Critics' Choice Awards  1.12.2016. Critics' Choice. Viitattu 13.12.2016. (englanniksi)
10. ↑  Golden Globe Nominations: Complete List *Variety*.  12.12.2016. Viitattu 13.12.2016. (englanniksi)
11. ↑  National Board of Review Announces 2016 Award Winners *National Board of Review*.  29.11.2016. Viitattu 13.12.2016. (englanniksi)
12. ↑  Oscar Nominations: Complete List *Variety*.  24.1.2017. Viitattu 24.1.2017. (englanniksi)
13. ↑  SAG Awards 2017: The Complete List of Nominations *The Hollywood Reporter*.  14.12.2016. Viitattu 15.12.2016. (englanniksi)
14. ↑  Venice Film Festival: Golden Lion To ‘The Woman Who Left’; Tom Ford’s ‘Nocturnal Animals’, Emma Stone Take Major Prizes – Full List  11.9.2016. Deadline. Viitattu 13.12.2016. (englanniksi)

Aiheesta muualla
----------------

* *Arrival* Internet Movie Databasessa. (englanniksi)
* *Arrival* Elonetissä.
* *Arrival* Rotten Tomatoesissa. (englanniksi)
* *Arrival* Metacriticissä. (englanniksi)
* *Arrival* Box Office Mojossa. (englanniksi)

|  |  |  |  |
| --- | --- | --- | --- |
| 

| * n
* k
* m
Denis Villeneuven ohjaamat elokuvat |
| --- |
|  |
| 
* *Cosmos* (1996)
* *Un 32 août sur terre* (1998)
* *Maelström* (2000)
* *Polytechnique* (2009)
* *Incendies* (2010)
* *Vangitut* (2013)
* *Enemy* (2013)
* *Sicario* (2015)
* *Arrival* (2016)
* *Blade Runner 2049* (2017)
* *Dyyni* (2021)
* *Dyyni: Osa kaksi* (2023)

 |

 |